**ფინანსური გირაოს ხელშეკრულება N**

ქ. თბილისი

ერთის მხრივ საქართველოს ეროვნული ბანკი (შემდგომში „მოგირავნე“) წარმოდგენილი ვიცე–პრეზიდენტ არჩილ მესტვირიშვილის სახით და მეორეს მხრივ სს „----- ბანკი“ (შემდგომში „დამგირავებელი“) წარმოდგენილი გენერალური დირექტორის -------------- სახით, დებენ წინამდებარე ფინანსური გირაოს ხელშეკრულებას (შემდგომში - ხელშეკრულება) შემდეგზე:

1. **ხელშეკრულების საგანი**

1.1. ხელშეკრულების საგანია მოგირავნესა და დამგირავებელს შორის სასესხო აქტივებზე მოთხოვნის უფლება (მათ შორის არსებული, სამომავლო, შესაძლო ან პირობითი). სესხის სანაცვლოდ, რისთვისაც დამგირავებელი აგირავებს მოთხოვნის უფლებას (ხელშეკრულების საგანს) წინამდებარე ხელშეკრულების N1 დანართით გათვალისწინებული მსესხებლების მიმართ.

1.2. ხელშეკრულების საგნით უზრუნველყოფილია მოთხოვნა (ფინანსური გირავნობის უფლება), რომელიც მოგირავნეს წარმოეშობა დამგირავებლის მიმართ, რისთვისაც დამგირავებელი აგირავებს მოთხოვნის უფლებას წინამდებარე ხელშეკრულების N1 დანართის შესაბამისად.

1.3. წინამდებარე ხელშეკრულების საგანი ექვემდებარება ყოველთვიურ განახლებას, ამ ხელშეკრულების 3.4 პუნქტის „ე“ ქვეპუნქტის და 6.3 პუნქტის შესაბამისად.

1. **ხელშეკრულების ღირებულება**

2.1. ხელშეკრულების საგნის ღირებულება შეადგენს ----- (---) ლარს, რომლითაც უზრუნველყოფილია, საქართველოს ეროვნული ბანკის მონეტარული ოპერაციების დებულების დამტკიცების თაობაზე საქართველოს ეროვნული ბანკის შესაბამისი სამართლებრივი აქტის და/ან საქართველოს ეროვნული ბანკის სხვა სამართლებრივი აქტების შესაბამისად, ეროვნული ბანკის სესხები.

2.2. ამ მუხლის 2.1 პუნქტით განსაზღვრული ხელშეკრულების ღირებულება შესაძლოა შეიცვალოს ხელშეკრულების 1.3 პუნქტის გათვალისწინებულ შემთხვევებში და აღნიშნულისათვის გათვალისწინებული წესის შესაბამისად.

1. **მხარეთა უფლება–მოვალეობები**

3.1. მოგირავნე უფლებამოსილია:

ა) დამგირავებლისაგან მოითხოვოს ხელშეკრულების პირობების ჯეროვანი შესრულება;

ბ) იმ შემთხვევაში, თუ დამგირავებელი არ ასრულებს საქართველოს ეროვნული ბანკის მიერ გაცემული სესხის პირობებს (რაც „საგადახდო სისტემისა და საგადახდო მომსახურების შესახებ“ საქართველოს კანონის თანახმად წარმოადგენს გირაოს ამოქმედების პირობას), მოახდინოს ხელშეკრულების საგნის დასაკუთრება და/ან მისი რეალიზაცია საქართველოს ეროვნული ბანკის მიერ დადგენილი წესის და მოქმედი კანონმდებლობის შესაბამისად;

გ) იმ შემთხვევაში, თუ ხელშეკრულების საგნის რეალიზაციით მიღებული თანხა სრულად არ ფარავს მოგირავნის მოთხოვნას, საქართველოს კანონმდებლობის მოთხოვნათა შესაბამისად, აღსასრულებლად მიაქციოს დამგირავებლის სხვა ქონება მოთხოვნის სრულად დაკმაყოფილების მიზნით;

დ) ხელშეკრულების ღირებულების ან აღნიშნულით უზრუნველყოფილი ეროვნული ბანკის სესხის ოდენობის ცვლილების (მათ შორის საქართველოს ეროვნული ბანკის მიერ დადგენილ კრიტერიუმებთან შეუსაბამობის დადგენის) შემთხვევაში მოითხოვოს ხელშეკრულების საგნის გაზრდა, შემცირება ან ჩანაცვლება, რაც არ განიხილება ახალი ხელშეკრულების დადებად;

ე) დაგირავებული აქტივების რეესტრში ნებისმიერ დროს, მათ შორის დამგირავებლის მხრიდან ხელშეკრულების საგნის საქართველოს ეროვნული ბანკის მიერ დადგენილ კრიტერიუმებთან შეუსაბამობის აღმოჩენის შემთხვევაში შეიტანოს კორექტირება დამგირავებლის მიერ მიწოდებული ინფორმაციის და/ან მის ხელთ არსებული სხვა ნებისმიერი ინფორმაციის საფუძველზე;

ვ) განხორციელოს „საქართველოს ეროვნული ბანკის ფინანსური გირაოს მართვის დებულების დამტკიცების თაობაზე“ საქართველოს ეროვნული ბანკის საბჭოს 2018 წლის 4 აპრილის №3 დადგენილებით დამტკიცებული საქართველოს ეროვნული ბანკის ფინანსური გირაოს მართვის დებულების (შემდგომში დებულება) მე-7 მუხლის 14-ე პუნქტით გათვალისწინებული შერჩევითი შემოწმება და მასთან დაკავშირებული შესაბამისი ქმედებების განხორციელება;

ზ) წინამდებარე ხელშეკრულების 1.3 და 2.3 პუნქტების დარღვევის ან/და შერჩევით შემოწმებასთან დაკავშირებით დებულების მე-7 მუხლის 10-ე პუნქტით გათვალისწინებულ შემთხვევაში, მის გამოსწორებამდე, შეუჩეროს დამგირავებელს სასესხო აქტივების უზრუნველყოფის პორტფელში გამოყენების უფლება;

თ) ცალმხრივად შეწყვიტოს ხელშეკრულება.

3.2. მოგირავნე ვალდებულია:

ა) ხელშეკრულების ყველა პირობის ჯეროვანი შესრულების შემთხვევაში, მისი მოქმედების ვადის ამოწურვისთანავე განახორციელოს ფინანსური გირავნობის უფლების შეწყვეტის დაუყოვნებელი რეგისტრაცია საჯარო რეესტრში;

ბ) ხელშეკრულების საგნის საჯარო რეესტრში რეგისტრაციის შემდეგ, გასცეს ეროვნული ბანკის სესხი საქართველოს ეროვნული ბანკის მონეტარული ოპერაციების დებულების დამტკიცების თაობაზე საქართველოს ეროვნული ბანკის შესაბამისი სამართლებრივი აქტის და/ან საქართველოს ეროვნული ბანკის სხვა სამართლებრივი აქტების შესაბამისად;

გ) უზრუნველყოს, დებულებით განსაზღვრული წესით, collateral@nbg.gov.ge მიღებული ინფორმაციის პირველადი შემოწმება და შესაბამისობის შემთხვევაში, აღნიშნულის იმავე ელექტრონული მისამართიდან დადასტურება, ხოლო შემდგომ შესაბამისი ქმედებების (ასახვა, შენახვა და ა.შ) განხორციელება;

დ) ამავე მუხლის 3.1 პუნქტის „ბ“ ქვეპუნქტით გათვალისწინებულ ფინანსური გირაოს ამოქმედების შემთხვევაში დამგირავებელს შეატყობინოს ფინანსური გირაოს ამოქმედების შესახებ

ე) უზრუნველყოს წინამდებარე ხელშეკრულებით, დებულებით და საქართველოში მოქმედი კანონმდებლობით განსაზღვრული სხვა ქმედებების შესაბამისი წესით განხორციელება.

3.3. დამგირავებელი უფლებამოსილია:

ა) ხელშეკრულების ყველა პირობის ჯეროვანი შესრულების შემთხვევაში, მისი მოქმედების ვადის ამოწურვისთანავე მოსთხოვოს ფინანსური გირაოს უფლების შეწყვეტის დაუყოვნებელი რეგისტრაცია საჯარო რეესტრში;

ბ) ფინანსური გირაოს უფლების საჯარო რეესტრში რეგისტრაციის შემდეგ, მიიღოს ეროვნული ბანკის სესხი საქართველოს ეროვნული ბანკის მონეტარული ოპერაციების დებულების დამტკიცების თაობაზე საქართველოს ეროვნული ბანკის შესაბამისი სამართლებრივი აქტის და/ან საქართველოს ეროვნული ბანკის სხვა სამართლებრივი აქტების შესაბამისად.

3.4. დამგირავებელი ვალდებულია:

ა) ჯეროვნად შეასრულოს ხელშეკრულებით ნაკისრი ვალდებულებები;

ბ) არ დატვირთოს, გაასხვისოს ან განკარგოს ხელშეკრულების საგანი სხვა პირის სასარგებლოდ გარდა მოგირავნისა;

გ) ხელშეკრულების მოქმედების პერიოდში უზრუნველყოს ხელშეკრულების საგნის შესაბამისობა საქართველოს ეროვნული ბანკის მიერ დადგენილ კრიტერიუმებთან;

დ) უზრუნველყოს ხელშეკრულების ფარგლებში წარდგენილი ინფორმაციის/მონაცემების და დოკუმენტების სინამდვილე, სისწორე და მათი სრული შესაბამისობა დებულებით და/ან საქართველოს ეროვნული ბანკის სხვა ნორმატიული აქტებით განსაზღვრულ კრიტერიუმებთან;

ე) დებულებით დადგენილი წესით გააგზავნოს განახლებული ინფორმაცია ხელშეკრულების საგნის შესახებ ელექტრონული ფორმით, მისამართზე: collateral@nbg.gov.ge, მოგირავნისგან ამავე ელექტრონული მისამართიდან შესაბამისი დადასტურების მიღების მიზნით;

ვ) უზრუნველყოს ხელშეკრულებით, დებულების და მოქმედი კანონმდებლობის შესაბამისი სხვა ქმედებების შესაბამისი წესით განხორციელება.

1. **ხელშეკრულების მოქმედების ვადა**

4.1 ხელშეკრულება ძალაშია მხარეთა მიერ მისი ხელმოწერისა და ფინანსური გირავნობის უფლების საჯარო რეესტრში რეგისტრაციის მომენტიდან.

4.2 ხელშეკრულება იდება ერთი წლის ვადით და ყოველ ჯერზე ავტომატურად გრძელდება ერთი წლით, თუ მხარეები წერილობით არ შეთანხმდებიან ახალი ხელშეკრულების დადებაზე. აღნიშნული პუნქტის მოქმედება არ ზღუდავს ხელშეკრულების 3.1 პუნქტის „თ“ ქვეპუნქტით განსაზღვრულ უფლებას.

4.3 ხელშეკრულების მოქმედება შეიძლება შეწყდეს:

ა) ხელშეკრულების მე-3 მუხლის 3.1 პუნქტის „ბ“ ქვეპუნქტის შესაბამისად მოგირავნის მიერ ხელშეკრულების საგნის რეალიზაციის ან დასაკუთრების შემთხვევაში;

ბ) დამგირავებლის მიერ მოგირავნის მიმართ ხელშეკრულების საგნით უზრუნველყოფილი ვალდებულების შესრულების შემთხვევაში;

გ) მოგირავნესა და დამგირავებელს შორის სასესხო აქტივებზე მოთხოვნის უფლების უზრუნველყოფის მიზნით ახალი ხელშეკრულების გაფორმების შემთხვევაში;

დ) მხარეთა წერილობითი შეთანხმებით;

ე) მოგირავნის მიერ, დამგირავებლის მხრიდან ხელშეკრულების არაჯეროვანი შესრულების ან შეუსრულებლობის შემთხვევაში;

ვ) საქართველოს კანონმდებლობით გათვალისწინებულ სხვა შემთხვევებში.

1. **მარეგულირებელი კანონმდებლობა და დავების გადაწყვეტის წესი**

5.1 ხელშეკრულება რეგულირდება საქართველოს კანონმდებლობის შესაბამისად.

5.2 ხელშეკრულებიდან წარმოშობილი ნებისმიერი დავა გადაწყდება ურთიერთმოლაპარაკების საფუძველზე. შეთანხმების მიუღწევლობის შემთხვევაში მხარეებს უფლება აქვთ მიმართონ საქართველოს საერთო სასამართლოებს, საქართველოში მოქმედი კანონმდებლობის შესაბამისად.

5.3 დამგირავებელი ვალდებულია მოგირავნეს აუნაზღაუროს ყველა ხარჯი (მათ შორის სასამართლო და იურიდიული მომსახურების ხარჯები, ასეთის არსებობის შემთხვევაში), ასევე, ყველა სახის ზიანი, რაც მოგირავნეს მიადგა მესამე პირების მხრიდან ამ ხელშეკრულებასთან ან ამ ხელშეკრულების შესაბამისად მოგირავნის უფლებამოსილების განხორციელებასთან დაკავშირებული ნებისმიერი მოთხოვნიდან თუ დავიდან გამომდინარე, გარდა იმ შემთხვევებისა, როდესაც აღნიშნული ზიანი გამოწვეულია მოგირავნის, მისი თანამშრომლების, წარმომადგენლების, უფლებამოსილი პირების ბრალეული ქმედებით ან დაუდევრობით.

1. **სხვა პირობები**

6.1 წინამდებარე ხელშეკრულების დანართი წარმოადგენს მის ნაწილს.

6.2 წინამდებარე ხელშეკრულება შედგენილია ქართულ ენაზე ორი თანაბარი იურიდიული ძალის მქონე ეგზემპლარად და ინახება მხარეებთან.

6.3 წინამდებარე ხელშეკრულებაში ნებისმიერი ცვლილება ან დამატება შეიძლება განხორციელდეს მხარეთა შეთანხმებით (წერილობითი მატერიალური ფორმით), გარდა წინამდებარე ხელშეკრულების 3.2 პუნქტის „გ“ და 3.4 პუნქტის „ე“ ქვეპუნქტებით გათვალისწინებული შემთხვევებისა, რაც განხორციელდება მხარეთა შეთანხმებით, ელექტრონული ფორმით, ამავე ქვეპუნქტებში მითითებული წესის შესაბამისად.

1. **მხარეთა რეკვიზიტები და ხელმოწერები**

|  |  |
| --- | --- |
| **მოგირავნე:**  | **საქართველოს ეროვნული ბანკი** |
| მისამართი | სანაპიროს ქ., N 2, თბილისი 0114 |
| წარმომადგენლის თანამდებობა  | ვიცე–პრეზიდენტი  |
| სახელი და გვარი | არჩილ მესტვირიშვილი |
| ხელმოწერა |  |
| საკონტაქტო პირი | ლაშა კოდუა |
| ელ. ფოსტა | lasha.kodua@nbg.gov.ge  |
| ტელეფონი | 2-406-473 |

|  |  |
| --- | --- |
| **დამგირავებელი:**  | **სს „----- ბანკი“** |
| ადგილსამყოფელი | ------- თბილისი ----  |
| სახ. რეგისტრაციის ნომერი და თარიღი  | ------ |
| მარეგისტრირებელი ორგანო | ------ |
| გადამხდელის საიდენტიფიკაციო N | ---------- |
| გენერალური დირექტორის სახელი, გვარი | --------- |
| პირადობის მოწმობის N, გამცემი, გაცემის თარიღი | ----------- |
| ხელმოწერა |  |
| საკონტაქტო პირი | -------- |
| ელ. ფოსტა | ------ |
| ტელეფონი | ------ |